LIGJ

Nr. 7581, datë 7.7.1992

**PER ÇMIMET DHE TARIFAT**

***I ndryshuar me:***

* ***Ligjin, nr.7646, datë 08.12.1992***
* ***Ligjin, nr.7817, datë 21.04.1994***
* ***Ligjin, Nr.7898, datë 02.02.1995***

Në mbështetje të nenit 16 të ligjit nr.7491, datë 29.4.1991 "Për dispozitat kryesore kushtetuese", me propozimin e Këshillit të Ministrave,

KUVENDI POPULLOR

I REPUBLIKES SE SHQIPERISE

**V E N D O S I** :

**Neni 1**

Në Republikën e Shqipërisë çmimet dhe tarifat formohen mbi bazën e kërkesave të ligjeve të ekonomisë së tregut.

**Neni 2**

Çmimet dhe tarifat caktohen nga:

- Këshilli i Ministrave, për një pjesë të kufizuar artikujsh dhe shërbimesh, që janë bazë për nivelin e jetesës dhe për degë të veçanta të ekonomisë.

- Personat juridikë a fizikë, vendas dhe të huaj.

**Neni 3**

Këshilli i Ministrave, me krijimin e kushteve të përshtatshme ekonomike, liberalizon më tej çmime dhe tarifa të emërtesës së tij.

**Neni 4**

Këshilli i Ministrave cakton emërtesën dhe çmimet e tarifat që do të jenë në kompetencë të tij. Ministria e Financave dhe e Ekonomisë, në bashkëpunim me ministritë dhe institucionet e tjera qendrore të interesuara, i propozon Këshillit të Ministrave ndryshimet e çmimeve dhe tarifave që janë në kompetencë të tij.

Perjashtimisht caktimi i emerteses dhe i kufijve maksimale per tarifat e sherbimeve portuale dhe aeroportuale behet nga Ministria e Industrise, Trasportit dhe Tregtise ne bashkepunim me Ministrine e Financave

**Neni 5**

Këshilli i Ministrave cakton kufij maksimal të çmimeve e të tarifave të detyrueshme për zbatim dhe nga personat juridikë a fizikë privatë, vendas ose të huaj, për mallrat dhe shërbimet në emërtesë të tij. Këshilli i Ministrave vendos kontroll mbi çmimet e mallrave dhe shërbimeve monopol.

**Neni 5/1**

Të gjithë personat juridikë a fizikë detyrohen të afishojnë ose shpallin në vende të dukshme dhe me estetikë çmimet e shitjes me pakicë e me shumicë për gjithë artikujt dhe mallrat që tregtojnë dhe për shërbimet që ata kryejnë. Për cilësinë e mallrave që tregtohen veprohet sipas ligjit nr.7630. date 28.10.1992 "Për standardizimin dhe cilësinë”

**Neni 6**

Shteti jep subvencione për diferenca çmimesh, në raste të veçanta dhe vetëm për artikujt e shërbimet bazë për nivelin e jetesës. Këto janë të përkohshme dhe përcaktohen nga Këshilli i Ministrave, me propozimin e Ministrisë së Financave dhe të Ekonomisë.

**Neni 7**

Ministritë dhe institucionet e tjera qendrore përkatëse ndjekin zbatimin e çmimeve dhe të tarifave të caktuara nga Këshilli i Ministrave, si dhe merren me zgjidhjen e mosmarrëveshjeve në fushën e çmimeve e të tarifave Brenda sistemit, kurse organet lokale përkatëse të administrates shtetërore në rrethe merren me zgjidhjet e mosmarrëveshjeve dhe të zbatimit të çmimeve e të tarifave brenda rrethit.

**Neni 8**

Moszbatimi i çmimeve dhe i tarifave të caktuara nga Këshilli i Ministarave, kur nuk formojnë vepër penale, dënohen si kundërvajtje administrative me gjobë nga 5 mijë deri në 50 mijë lekë për çdo rast nga policia financiare. Në raste të përsëritura dënohen edhe me sekuestrim të mallit e deri në mbylljen e veprimtarisë nga 6 deri në 12 muaj.

Mosrespektimi i kërkesave të nenit 5/1, kur nuk formon vepër penale, dënohet si kundërvajtje administrative me gjobë nga 500 deri në 5000 lekë. Në raste të përsëritura dënohet me dyfishin e gjobës

Në raste të përsëritura dënohet edhe me sekuestrim të mallit e deri në mbylljen e aktivitetit. Kundër vendimit të dënimit mund të bëhet ankim, brenda 5 ditëve nga data e marrjes së njoftimit, përkatësisht te kryetari i degës së policisë financiare në rreth, ose drejtori i policies financiare, akti i të cilëve është i formës së prerë.

Fitimet spekulative të realizuara nga zbatimi i çmimeve më të larta nga ato të miratuara nga Këshilli i Ministrave, derdhen detyrimisht në buxhet sipas përcaktimit të Këshillit të Ministrave.

**Neni 9**

Mjetet shtetërore të informacionit masiv, të bëjnë të njohur periodikisht indeksin e çmimeve të konsumit, që nxjerr Drejtoria e Statistikës në Ministrinë e Financave dhe Ekonomisë.

**Neni 10**

Ligji nr.7384, datë 8.5.1990 "Për çmimet dhe tarifat", shfuqizohet

**Neni 11**

Ky ligj hyn në fuqi menjëherë.

Tiranë, më 7.7.1992

Shpallur me dekretin nr.249, datë 14.7.1992 të Presidentit të Republikës së Shqipërisë**,**

**Sali Berisha.**